**Informatikai ismeretek**

**emelt szintű GYAKORLATi vizsga**

**mintafeladatok**

RENDSZERGAZDAI TUDNIVALÓK:

1. Weboldalak kódolása és adatbázis-kezelés
   1. A feladathoz előzetesen telepíteni kell a node JavaScript környezetet a CD-n található szoftver/node-v10.15.3-x64.msi telepítő állomány segítségével.
   2. A CD \forras\3\_feladat mappájában levő tartalmat át kell másolni a vizsgázó munkakönyvtárába. A csuijo.zip állományt ki kell csomagolni a munkakönyvtárban.
   3. A munkakönyvtárban létre kell hozni egy beadott mappát.
   4. A vizsgázónak a Windows parancssorában be kell lépnie a munkakönyvtárában levő csudijo mappába, majd az npm start parancs segítségével el kell indítania a szerveralkalmazást. A szerveralkalmazás a 8000-es porton fog kiszolgálni, ezért a gépen más alkalmazás nem használhatja ezt a portot.
   5. Windows 10 környezetben a XAMPP csomag telepítését javasoljuk a MySQL és a PHPMyAdmin környezet biztosításához.
   6. A MySQL szervernek futnia kell a rendszeren. Kiszolgálási portként az alapértelmezett 3306-os portot kell használnia a MySQL szervernek. A jelszó nélküli root felhasználónak teljes körű jogokkal kell rendelkeznie.
   7. A PHPMyAdmin alkalmazásnak elérhetőnek kell lennie a <http://localhost/phpmyadmin> URL-n keresztül. Ehhez Windows 10 környezetben a XAMPP csomag használatát javasoljuk.
   8. A vizsgázó munkája a beadott mappában található fájlok alapján lesz értékelve, így menteni csak ezt a mappát kell.

TUDNIVALÓK ÉS JAVASLATOK FELKÉSZÍTŐ, ILLETVE JAVÍTÓ TANÁROK SZÁMÁRA

1. Weboldalak kódolása és adatbázis-kezelés
   1. A vizsgázóknak egy komplex webalkalmazásban kell feladatokat elvégezniük. Ennek elsősorban szemléletformáló célja van. A feladatok mindegyike megoldható az érettségi követelményrendszerben előírt weblapszerkesztési, Javascript és adatbázis-kezelési ismeretekkel. A szerveroldali alkalmazást, valamint az adminisztrációs weblapot nem kell módosítaniuk.
   2. A vizsgázó a pontszámok túlnyomó részét még abban a szélsőséges esetben is meg tudja szerezni, ha a szerveroldali alkalmazás nem fut. Az Ajax kérések ellenőrzéséhez természetesen szükség van a működő szerverre.
   3. „Weboldalak kódolása” rész
      1. Ebben a részben a vizsgázóknak Bootstrap 4 keretrendszer segítségével már előzetesen elkészített weblapot kell véglegesíteniük. Ennek során HTML szerkesztési feladatokat, meglévő Bootstrap 4 stílusok alkalmazását, valamint saját stílusok létrehozását és alkalmazását kell elvégezniük.
      2. A vizsgázóknak ügyelnie kell rá, hogy a szerkesztés során ne sérüljön a weboldal reszponzív működése.
   4. „Adatbázis-kezelés” rész
      1. Az SQL lekérdezéseket a vizsgázók a korábbi érettségi feladatoknak megfelelően elkészíthetik és tesztelhetik pl. PHPMyAdmin segítségével.
      2. Az elkészült lekérdezéseket a lekerdezesek.sql fájlba kell beilleszteniük a megfelelő feladat sorszáma alá. A javítás során csak ennek a fájlnak a tartalma lesz értékelve. A szerver oldali alkalmazás fel van készítve, hogy ebből a fájlból kiolvassa a megfelelő lekérdezéseket, és ennek megfelelő adatokat szolgáltasson az adminisztrációs weboldal számára. A vizsgázóknak vigyáznia kell, hogy ne módosítsák a fájl belső szerkezetét (pl. ne töröljék az elválasztó „\*\*\*” karaktereket), mert ellenkező esetben a szerver nem tudja feldolgozni a lekérdezéseket. Ebben az esetben az adminisztrációs oldalon hibaüzenet jelenik meg. Mindez nem befolyásolja a vizsgázó munkájának értékelését.
2. **Csudijó étterem 40 pont**

A következő feladatban egy étterem komplex webalkalmazásának fejlesztésében kell részfeladatokat elvégeznie. A feladata elsősorban a nyilvánosságnak szánt weboldal véglegesítése, valamint az üzletvezetés által használt adminisztrációs oldal számára adatbázis lekérdezések elkészítése lesz.

A webalkalmazás Node JS és Express JS segítségével elkészített szerverkörnyezetben működik, amely már rendelkezésre áll a munkakönyvtárának csudijo mappájában. Csak a feladatokban felsorolt állományokat módosítsa! Amennyiben munkája közben a mappa tartalmában véletlenül olyan módosításokat végezne, ami után a kiszolgáló nem működik megfelelően, akkor a helyreállításhoz a mappa eredeti tatalmát megtalálja a munkakönyvtárának csudijo.zip tömörített archív állományában.

A webszervert az alkalmazás csudijo nevű mappájában a parancssorból kiadott npm start paranccsal lehet futtatni. A nyilvános oldal ezután a [http:8000//localhots](http://localhots) URL-en keresztül érhető el. A nyilvános weblap nyitólapja a munkakönyvtárának csudijo/web/index.html fájlban található. A nyitólap már tartalmazza az oldal alapszerkezetét tartalmazó Bootstrap 4 keretrendszer segítségével készült kódot.

**Weboldalak kódolása**

Az alábbi utasításoknak megfelelően végezze el a nyitólap fejlesztését. Ügyeljen rá, hogy az oldal a módosítások után is megtartsa a reszponzív viselkedését. A feladat megoldása során a következő állományokat kell módosítania:

csudijo/web/index.html, csudijo/web/csudijo.css, csudijo/web/csudijo.js.

A munkája végén ezeket az állományokat a feladatlap „Az elkészült munka” beadása részben megadottak szerint a beadott mappába kell másolnia!

A formázási beállításokat a csudijo.css stílusállományban végezze el, lehetőleg úgy, hogy az új szelektorok létrehozása a stílusállomány végén történjen!

1. Nyissa meg az index.html fájlt! Állítsa be, hogy a böngésző címsorában megjelenő cím „Csudijó Étterem” legyen!
2. Helyezzen el hivatkozást a csudijo.css stíluslapra!
3. Az egész dokumentumra vonatkozóan állítsa be, hogy a sormagasság 1,7 értékű legyen.
4. Alakítsa ki a weboldal navigációs részét az alábbiak szerint:
   1. A „Navigáció” szekcióban hozza létre az alábbi menüelemeket: „Rólunk”, „Étlap”, „Legnépszerűbb”, „Asztalfoglalás”, „Kapcsolat”. Ehhez a „Menüelemek” szöveget cserélje ki egy ötelemű listára, melynek minden eleme nav-item osztálykijelölővel van formázva.
   2. Az egyes listaelemekhez hozzon létre hiperhivatkozást, ami sorrendben a rolunk, etlap, legnepszerubb, asztalfoglalas, kapcsolat horgonyra mutat. Az összes menüelem hivatkozást formázza a nav-link osztálykijelölővel.
5. A fejlec osztálykijelölő bővítésével állítsa be a fejléc megjelenését. Állítsa be háttérképnek az etterem.jpg képet. A háttérkép ismétlődés nélkül, teljes mértékben fedje le a fejlec azonosítójú elemet, úgy hogy asztali nézetben a kép teljes egészében látszódjon. A szöveg a fejlécben fehér színnel jelenjen meg.
6. A „Fejlécszöveg” feliratot cserélje ki 1‑es szintű címsorban szereplő „Csudijó Étterem” szövegre, és az ezt követő „Ahol az ízek életre kelnek” szövegű bekezdésre. Utóbbinál állítsa be a motto azonosítót. A motto azonosítókijelölő létrehozásával formázza a bekezdést, úgy hogy a mottó betűmérete legyen harmada az egyes szintű címsorhoz beállított betűméretnek.
7. Szúrja be a csudijo.jpg képet a „Rólunk” szekcióban a 2-es szintű címsor alá. Ha a kép fölé visszük az egeret, vagy a kép valamiért nem jeleníthető meg, akkor mindkét esetben a „*Csudijó Étterem*” szöveg jelenjen meg! Formázza a képet a kep osztálykijelölő felhasználásával. A jobbra igazított szöveget folyja körül kép. A kép szélessége egyezzen meg a szülő elem szélességének felével, maximális magassága pedig a szülőelem magasságával. Állítson be 20 pixel szélességű bal oldali margót.
8. Állítsa be a dokumentum bekezdéseiben a betűvastagságot. Állapítsa meg böngészőjének fejlesztői eszköze segítségével, hogy mennyi az aktuális vastagság, és állítson be ennél 100 egységgel kisebb értéket.
9. Helyezzen el hivatkozást a csudijo.js JavaScript fájlra.
10. A csudijo.js fájlban hozzon létre olyan JavaScript kódot, ami a szervertől Ajax kéréssel lekérdezi, hogy melyik étel volt a legnépszerűbb az adott hónapban, és a válaszüzenetben kapott étel nevét betölti a legnepszerubb tagkijelölővel rendelkező bekezdésbe. A megfelelő szerver oldali végpont az alábbi jellemzőkkel bír:

* Kérés típusa: GET
* URL: /api/legnepszerubb
* Választípus: JSON
* Válasz adat: {etelNev}

Amennyiben nem tudja elvégezni az adatlekérést a szerverről, a LECSÓ KOLBÁSZCSIPSSZEL szöveget töltse be a HTML oldal betöltődését követően JavaScript kód segítségével a legnepszerubb tagkijelölővel rendelkező bekezdésbe.

**Adatbázis-kezelés**

Az üzletvezetés számára is készült egy adminisztrációs oldal, amin keresztül az étteremmel kapcsolatos információkat és statisztikákat lehet megjeleníti. Az adatokok az éttermi rendszer adatbázisából kérdezi le a szerveralkalmazás.

Az Ön feladata az SQL lekérdezések elkészítése és beillesztése a munkakönyvtárájában található csudijo/lekerdezesek/lekerdezesek.sql fájlba. A munkája végén ezt az állományt a feladatlap „Az elkészült munka” beadása részében megadottak szerint a beadott mappába kell másolnia! Az adatbázis-kezelési feladatok javítása során ennek az állománynak a tartalma lesz csak értékelve.

A szerveralkalmazás már fel van készítve, hogy csudijo/lekerdezesek/lekerdezesek.sql a fájlból kiolvassa a megfelelő SQL utasítás, és ennek megfelelően szolgáltasson adatokat az adminisztrációs oldal számára. A megoldásait ennek megfelelően ellenőrizheti a böngészőjében a <http://localhots/admin> URL megnyitásával is.

A következő adatbázis-kezelési feladatok megoldására elkészített SQL parancsokat a lekerdezesek.sql állományba illessze be a feladatok végén zárójelben jelölt elem értékeként!

Ügyeljen arra, hogy a lekérdezésben pontosan a kívánt mezők és mezőnevek szerepeljenek, és felesleges mezőt ne jelenítsen meg!

1. Hozzon létre a lokális SQL szerveren csudijo néven adatbázist! Ha az Ön által választott SQL szervernél nem alapértelmezés az UTF-8 kódolás, akkor azt is állítsa be alapértelmezettnek az adatbázis létrehozásánál! (**11. feladat:**)
2. Az etlap.sql, etlapkategoriak.sql és a forgalom.sql állományok tartalmazzák a táblákat létrehozó és az adatokat a táblába beszúró SQL parancsokat! Futtassa a fenti sorrendben a parancsfájlokat a csudijo adatbázisban!
3. A termekek tábla etel mezőjében 1-es érték jelzi, ha az adott tétel *étel* típusú. Írassuk ki, hány étel szerepel az étlapon! A számított mező neve „etelek-szama” legyen! (**13. feladat:**)
4. Listázza ki az összes desszert kategóriába tartozó termék nevét és árát! (**14. feladat:**)
5. Írassa ki a három legnépszerűbb étel nevét és az eladott mennyiséget! A számított mező neve mennyiseg legyen! (**15. feladat:**)
6. 2019-ben a helyben készülő és helyben is fogyasztott ételek ÁFA-kulcsa 5%., míg az elvitelre kért ételek, valamint az italok ÁFA-kulcsa 27%. A rendelesek táblában minden tétel mellett fel van tüntetve a bruttó (ÁFÁ-val növelt) eladási ár, illetve, hogy mekkora ÁFA-kulccsal történt az eladás (5%-os ÁFA-kulcs esetén 0,05, 27%-os ÁFÁ-nál pedig 0,27). Határozza meg, hogy mennyi volt az összes eladás ÁFA tartalma! A számított mező neve afa legyen! (**16. feladat:**)

**Az elkészült munka beadása**

1. Munkájának befejezése után másolja az alábbi állományokat a munkakönyvtárának beadott mappájába!

* csudijo/web/index.html
* csudijo/web/csudijo.css
* csudijo/web/csudijo.js
* csudijo/lekerdezesek/lekerdezesek.sql

**Munkája csak a beadott mappában található állományok tartalma alapján lesz értékelve! Amennyiben más fájlokat is létrehozott vagy módosított, azok a javítás során nem lesznek figyelembe véve.**

